《真珠帘 孤雁》
清代·叶慧光

冥冥万里呼群急。叹浮生、也复漂流南北。一点落平沙，认往时踪迹。

辗转惊魂犹未定，正雪满、寒滩芦荻。恻恻。待写怨留情，不成行墨。

清影独占天涯，傍潇湘苦竹，泪痕凝碧。天半动哀声，似断弦瑶瑟。

十二楼中明月夜，怅旧侣、那堪思忆。凄绝。只孤鹤横江，似曾相识。

作者简介：江苏南汇人，字妙明。叶凤毛女，王进之妻。卒年二十四。有《疏兰词》、《怀清楼稿》。